У лето 1940. године, 52 тенка Панцер II из састава 2. оклопне дивизије били су преуређени у пливајуће тенкове. Од њих су формирана два батаљона 18. оклопног пука 18. оклопне бригаде (касније разврстана као дивизија). Та возила, заједно са одређеним бројем тенкова Панцер III и Панцер IV (такође преправљени у пливајуће), требало је да учествују у операцији Морски Лав - десант на обалу Енглеске. Обука посаде за кретање тенкова по води, вршена је на полигону у Путлосу. Кад је отказана операција Морски Лав, сви преправљени тенкови Панцер II пребачени су на исток. У првим часовима операције Барбароса (напад на СССР) ти тенкови су форсирали реку Западни Буг. На даље су ова возила искључиво коришћена као обични тенкови.